**Un bătrânel la un sondaj de opinie**

*Florianruse*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Într-o țară ce trecuse de curând

de la comunism la democrație,

se trezi un oarecare aberând

cam așa la un sondaj de-opinie:

Hm! Ce mă-ntrebi? De văd vreo diferență-

–ntre politicienii de-azi și vechii?

Ei bine, iată tânără domniță,

ce cu-atât de "vesel" subiect mă-"mbii":

La cei dinainte-mi provoca un stres

cum se tot străduiau să ne convingă

că la noi progresul este în progres

(și-am vazut unde-au ajuns să ne-mpingă).

Cei de-acum, nu știu de ce, alt tip de stres,

subliminal, încearcă să inducă,

sugerând: "La noi regresu-i în regres!"

(iar asta-i cam neclar unde-o să ducă).

Dintre-aceștia totuși de-ar fi să aleg,

sigur aș vota "ultraregresiștii"...

Nu că m-ar fi convins, dar, nu pot să neg,

mi-a cam ajuns cu ultraprogresiștii.